Oznámenie Komisie Rade, Európskemu parlamentu a Európskemu dvoru audítorov Správa o pokroku Akčného plánu Komisie na vytvorenie integrovaného rámca vnútornej kontroly {SEK(2007) 311} /* KOM/2007/0086 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 7.3.2007 KOM(2007) 86 v konečnom znení OZNÁMENIE KOMISIE RADE, EURÓPSKEMU PARLAMENTU A EURÓPSKEMU DVORU AUDÍTOROV Správa o pokroku Akčného plánu Komisie na vytvorenie integrovaného rámca vnútornej kontroly {SEK(2007) 311} OZNÁMENIE KOMISIE RADE, EURÓPSKEMU PARLAMENTU A EURÓPSKEMU DVORU AUDÍTOROV Správa o pokroku Akčného plánu Komisie na vytvorenie integrovaného rámca vnútornej kontroly Časť 1: HLAVNÉ SKUTOčNOSTI Ambiciózny „Akčný plán Komisie na vytvorenie integrovaného rámca vnútornej kontroly[1]“, ktorý v januári 2006 prijala Komisia na návrh Európskeho dvora audítorov (stanovisko Dvora audítorov č. 2/2004[2]) stanovuje a zdôrazňuje rozhodnutie Komisie na zlepšenie finančného hospodárenia a na dosiahnutie efektívneho kontrolného rámca. Cieľom plánu nie je riešenie všetkých otázok vnútornej kontroly v rámci Komisie, ale týka sa predovšetkým identifikovaných nedostatkov v kontrolnom rámci. Pokiaľ ide o vnútornú kontrolu, došlo v priebehu roka 2006 k ďalším významným skutočnostiam. Najmä prijatím svojej súhrnnej správy v oblasti hospodárenia, Komisia na seba prevzala plnú politickú zodpovednosť za hospodárenie vykonávané jej generálnymi riaditeľmi a vedúcimi útvarov, a to na základe uistenia a výhrad, ktoré generálni riaditelia a vedúci útvarov formulovali vo výročných správach o činnosti. Rok po prijatí plánu je na čase zhodnotiť pokrok a vykonať úpravy opatrení v niektorých oblastiach. Časť 1 tejto správy sumarizuje dosiahnutý pokrok. Časť 2 uvádza ďalšie podrobnosti, pokiaľ ide o 16 pôvodných opatrení v rámci plánu a príloha obsahuje zhrnutie spolu s ukazovateľmi ukončenia opatrení. Komisia dosiahla konkrétny pokrok, pokiaľ ide o akčný plán. V uplynulom roku sa realizovali tieto opatrenia: - Zlepšenie hodnotenia systémov hospodárenia a kontroly v rámci štrukturálnych fondov. Zaviedlo sa hodnotenie prvkov kontroly pre každý členský štát, ako aj ukazovatele zákonnosti a nezrovnalosti, ktoré prispejú k celkovej analýze kontrol a nadobudnutého uistenia. - Zlepšenie vymedzenia a stanovenia zodpovednosti v oblasti kontroly, pokiaľ ide o zdieľané hospodárenie . Právne predpisy na obdobie rokov 2007-2013 týkajúce sa poľnohospodárskych a štrukturálnych opatrení obsahujú určitý počet ustanovení, ktorých cieľom je poskytnúť spoľahlivejšiu štruktúru kontroly spoločne s lepším vymedzením zodpovednosti členských štátov, pokiaľ ide o poskytnutie uistenia. Tieto ustanovenia stanovujú predkladanie správ o výsledkoch auditu zo strany členských štátov vo väčšom rozsahu a lepšiu koordináciu auditu medzi generálnymi riaditeľstvami, a to prostredníctvom využívania spoločných postupov a systémov. „Zmluvy o dôvere“, ktoré sa týkajú kvality vnútroštátnych kontrolných systémov, stratégií auditu a predkladania správ, boli k dnešnému dňu podpísané v dvoch prípadoch. V prípade vyhlásenia o hospodárení, medziinštitucionálna dohoda o finančných výhľadoch a revidované nariadenie o rozpočtových pravidlách vyžadujú od členských štátov, aby poskytli zhrnutie auditu a vyhlásení. V oblasti poľnohospodárstva bola už táto požiadavka implementovaná v špecifických sektorových predpisoch. - Posilnenie dohľadu nad platobnými a schvaľovacími agentúrami v zdieľanom hospodárení. V oblasti poľnohospodárstva boli platobné agentúry nových členských štátov akreditované ku dňu pristúpenia. Podľa nových pravidiel uplatňovaných od začiatku rozpočtového roka 2007 sa na všetky platobné agentúry EÚ-27 okrem toho vzťahuje kontrolný mechanizmus, v zmysle ktorého príslušné akreditačné orgány zabezpečujú stály dohľad nad ich platobnými agentúrami a každé tri roky informujú Komisiu o výsledkoch tohto dohľadu, vrátane o skutočnosti, či platobné agentúry aj naďalej spĺňajú akreditačné kritériá. Pokiaľ ide o štrukturálne fondy, každý členský štát bude povinný na nové obdobie akreditovať systém hospodárenia a kontroly, vrátane riadiaceho a schvaľovacieho orgánu. Tento postup sa bude opakovať každoročne formou výročného stanoviska orgánu auditu, ktorý bude postupovať na základe stratégie auditu schválenej Komisiou. V obidvoch oblastiach môže Komisia v závislosti od jej posúdenia rizika vykonať audit dodržiavania akreditačných kritérií a ak je to potrebné, zastaviť poskytovanie finančných prostriedkov alebo uskutočniť opravy financovania. - Zlepšenie poskytovania uistenia vo výročných správach o činnosti generálnych riaditeľstiev. Prehľadný formát umožňujúci dôslednú prezentáciu kontrolných stratégií a zdrojov uistenia bol vytvorený pre výročné správy o činnosti útvarov za rok 2006. Kontrolné stratégie, výsledky, ukazovatele zákonnosti a správnosti, ako aj celkové uistenie na úrovni generálnych riaditeľstiev by mali byť predkladané postupne, štandardným spôsobom, uľahčujúc tak vytvorenie všeobecného uistenia, ktoré bude v prípade potreby spojené s výhradami. - Výber vzorky založený na medzinárodných normách. Hlavným cieľom nového prístupu výberu vzorky[3] pre Šiesty rámcový program pre výskum je odhaľovanie a oprava systematických chýb v prípade hlavných príjemcov finančných prostriedkov, a zároveň pokrytie náležitej reprezentatívnej vzorky auditovanej časti obyvateľstva. - Validácia metódy kalkulácie nákladov. S cieľom riešiť hlavné zdroje chýb, ktoré sa vyskytli v predchádzajúcich programoch, Komisia stanovila postupy pre Siedmy rámcový program, ktoré majú slúžiť na overenie metód kalkulácie nákladov používaných príjemcami na začiatku projektov. Toto opatrenie je zamerané na zníženie počtu chýb pri používaní priemerných nákladov. - Povinné postupy pre certifikáciu auditu. Komisia vypracovala „dohodnuté postupy“, ktoré sú určené pre audítorov poverených kontrolou výdavkov v prípade Siedmeho rámcového programu pre výskum, aby zabezpečila konzistentnú kvalitu certifikácie auditu. - Koordinácia audítorských štandardov a rozširovanie usmernení a overených postupov v prípade štrukturálnych fondov. Komisia zabezpečila harmonizáciu metodík výberu vzoriek, ktoré majú v novom období aplikovať členské štáty a poskytla usmernenia a pokyny o osvedčených postupoch, pokiaľ ide o kontroly realizované orgánmi členských štátov, o vymáhanie, o požiadavky v oblasti uzávierky a informácie poskytované príjemcom finančných prostriedkov. - Zlepšenie spolupráce s najvyššími vnútroštátnymi kontrolnými orgánmi. Komisia poskytla najvyšším kontrolným orgánom správy o platbách uskutočnených v ich štátoch v roku 2005 a nadviazala bilaterálne vzťahy s viacerými z nich. Komisia bude tieto vzťahy v roku 2007 rozvíjať, aby skúmala ako môže ďalej uľahčiť činnosť týchto orgánov, pokiaľ ide o finančné prostriedky Spoločenstva vynaložené v členských štátoch[4] a ako môže z tejto činnosti získať uistenie a zároveň dodržiavať nezávislosť týchto inštitúcií. Zostávajúce výzvy Skúsenosti nadobudnuté v priebehu prvého roka implementácie akčného plánu poukázali na ďalšie výzvy, ktorým je potrebné čeliť. Niektoré navrhované opatrenia nezískali okrem iného podporu zákonodarcu. Na základe uvedeného sa preto navrhujú niektoré úpravy alebo zmenené a doplnené opatrenia: - Posilnenie súvislosti medzi dostatočným uistením a platbami . Právne predpisy stanovujú platby, ktorých poskytovanie má byť zastavené, ako aj opravy financovania a vymáhanie, ktoré sa majú v odôvodnených prípadoch uskutočniť. V súlade s prístupom stanoveným v jej súhrnnej správe za rok 2005, Komisia uplatní ustanovenia právnych predpisov a vo výročných správach o činnosti jasne uvedie výhrady týkajúce sa všeobecného uistenia, ktoré oznámi rozpočtovému orgánu, v prípade ak je to relevantné, podľa sektora alebo členského štátu, ako aj informácie o uskutočnených opravách a vymáhaniach. - Objasnenie významu vymáhania . Dvor audítorov v priebehu roka 2006 jasne uviedol, že vymáhanie považuje za dôležité pre vyhlásenie o vierohodnosti. Dvor audítorov bol tiež toho názoru, že suma prostriedkov vymožených Komisiou a členskými štátmi bola v porovnaní s predpokladaným celkovým množstvom chýb príliš malá. S cieľom zlepšiť výsledky Komisie v oblasti vymáhania, stanoví sa dodatočné čiastkové opatrenie zamerané na priamo centralizované hospodárenie a štrukturálne fondy, ktorým sa zistia sumy vymožené v rokoch 2005 a 2006 a ich súlad s chybami zistenými v priebehu kontrol. - Zabezpečenie primeranosti nákladov na kontrolu k riziku chybovosti . Pojem „prípustného rizika“ (súvisiaci s efektívnosťou nákladov na kontrolu) zákonodarca neprevzal do revidovaného nariadenia o rozpočtových pravidlách. Komisia si však stále želá zabezpečiť, aby zdroje v oblasti kontroly boli využívané z hľadiska nákladov čo najefektívnejšie a aby boli náklady na kontrolu odôvodnené, pokiaľ ide o zaznamenanú mieru chybovosti, odrádzajúce účinky a iné kvalitatívne výhody. Práve prebiehajú práce, ktorých cieľom je na základe spoločnej metodiky stanoviť náklady na kontrolu v oblasti poľnohospodárstva a štrukturálnych fondov. V oblasti výskumu sa tiež hodnotia náklady na kontrolu a pilotná štúdia, ktorá dopĺňa opatrenie 10 bude zameraná na návrh kontrolných stratégií vrátane štúdie „dostatočného“ uistenia vo vzťahu k „absolútnemu“ uisteniu a vplyv rizika v tejto oblasti.f - Zjednodušenie a objasnenie právnych predpisov . Vzhľadom na náročnosť zjednodušenia podrobných právnych predpisov, pokiaľ ide o podmienky oprávnenosti a na pokročilé štádium rokovaní, bolo možné pre programové obdobie 2007 – 2013 uskutočniť iba malé zjednodušenie. V niektorých sektoroch sa však predtým podarilo dohodnúť na významných zjednodušeniach, ktoré umožnili znížiť riziko chybovosti, predovšetkým v oblasti zdieľaného hospodárenia. Výzva, ktorej dnes čelíme, spočíva v zjednodušení a objasnení uplatňovania nových právnych predpisov v praxi. - Zdieľanie informácií o audite . Opierajúc sa o systém zdieľania informácií, ktorý sa už uplatňuje v oblasti výskumu a štrukturálnych fondov, Komisia bude aj naďalej pokračovať v preskúmavaní spôsobov, ako zvýšiť efektívnosť zdieľania informácií o audite, vrátane informácií o plánovaných auditoch a výsledkoch systémových auditov u príjemcov, ktorým sú finančné prostriedky poskytnuté v rámci rôznych programov. ČASť 2: PODROBNÉ ZHODNOTENIE POKROKU A ďALšÍ VÝVOJ ZJEDNODUŠENIE A SPOLOČNÉ ZÁSADY KONTROLY (OPATRENIE 1 - 4) Opatrenie 1: Revízia právnych predpisov navrhovaných na obdobie rokov 2007 - 2013 zameraná na zjednodušenie V čase prijatia akčného plánu existovala ešte obmedzená možnosť ďalšieho zjednodušenia právnych predpisov navrhovaných na programové obdobie 2007 - 2013 nad rámec ustanovení, ktoré už boli dojednané. Keďže sa zjednodušenie neuskutočnilo v takom rozsahu ako sa predpokladalo, prijali sa v špecifických sektoroch určité prvky zamerané na zníženie počtu príjemcov finančných prostriedkov, ktorí neúmyselne podávajú chybné žiadosti o platby. Útvary Komisie disponujú v súčasnosti väčšími možnosťami uplatňovania paušálnych platieb, čím sa znižuje riziko nezrovnalostí. S cieľom zníženia rizika chybovosti boli tiež zjednodušené modely vykazovania nákladov a vymedzenie oprávnených nákladov. V oblasti štrukturálnych fondov by akreditácia vnútroštátnych systémov, ako aj schvaľovanie stratégií auditu členských štátov zo strany Komisie a zjednodušenie postupov prerušení poskytovania platieb mali poskytnúť zvýšené uistenie. Komisia v decembri 2006 prijala nové nariadenie, ktoré upevňuje a posilňuje kontroly a sankcie v oblasti rozvoja vidieka. V oblasti vzdelávania a kultúry boli v rámci nepriamo centralizovaného hospodárenia posilnené opravné opatrenia a členské štáty budú povinné predložiť vyhlásenie ex ante týkajúce sa kontrolných systémov vnútroštátnych agentúr. Opatrenie 2: Začlenenie spoločných zásad vnútornej kontroly do návrhu revidovaného nariadenia o rozpočtových pravidlách Napriek tomu, že zákonodarca v nariadení o rozpočtových pravidlách neprijal doplňujúcu špecifickú zásadu, článok 28a stanovuje, že „rozpočet sa plní v súlade so zásadou účinnej a efektívnej kontroly…“, vrátane „primeraného riadenia rizík súvisiacich so zákonnosťou a regulárnosťou príslušných transakcií“. Hlavný cieľ, ktorý spočíva v zakotvení základných pojmov rámca vnútornej kontroly do nariadenia bol v podstate splnený. Opatrenie 3: Zavedenie a väčšia harmonizácia prezentácie kontrolných stratégií a dôkazov na preukazovanie dostatočného uistenia Pomocou pilotných modelov pre výskum a štrukturálne fondy by mali výročné správy o činnosti útvarov Komisie za rok 2006 stanoviť kontrolné stratégie v postupne harmonizovanom formáte. Zahŕňa to jasnú prezentáciu zdrojov uistenia a výsledkov kontrol, vrátane ukazovateľov zákonnosti a správnosti. Aj keď zabezpečenie úplnej konzistentnosti prístupu si bude vyžadovať určitý čas, toto opatrenie by malo zlepšiť vnímanie kontrolných štruktúr a zdrojov uistenia a pomôže identifikovať nedostatky a stanoviť zlepšenia. S cieľom posilnenia súvislosti medzi dostatočným uistením a platbami, počínajúc súhrnnou správou za rok 2006 Komisia jasne uvedie výhrady týkajúce sa všeobecného uistenia, ktoré oznámi rozpočtovému orgánu, v prípade ak je to relevantné, podľa sektora alebo členského štátu, ako aj informácie o zodpovedajúcich opravách financovania alebo zastavení platieb. Opatrenie 4: Otvorenie medziinštitucionálneho dialógu o rizikách prijateľných v prípade príslušných transakcií Akčný plán vyvolal rozsiahlu diskusiu o prijateľnom riziku. Rešpektujúc odporúčanie Európskeho dvora audítorov, ktorého cieľom je explicitne stanoviť politické prijatie rizika, Komisia sa snažila právne upraviť pojem, ktorý bol doposiaľ implicitne vyjadrený v kontrolných stratégiách. Napriek tomu, že zákonodarca odmietol začlenenie takéhoto pojmu do nariadenia o rozpočtových pravidlách, vyjadril svoju podporu, aby Komisia pokračovala v jeho preskúmavaní. Komisia, ktorá vidí v ďalšom rozvoji medziinštitucionálneho dialógu o prípustnom riziku rozhodujúci význam, bude túto činnosť vykonávať na základe nevyhnutných základných informácií, ktoré pochádzajú z implementácie opatrení 10 a 11. VYHLÁSENIA O HOSPODÁRENÍ A VIEROHODNOSŤ AUDITU (OPATRENIA 5 - 8) Opatrenie 5: Presadzovanie podávania vyhlásení o hospodárení na operatívnej úrovni a súhrnných správ na vnútroštátnej úrovni Pokiaľ ide o zdieľané hospodárenie, revidované nariadenie o rozpočtových pravidlách stanovuje v článku 53b, že „členské štáty vypracujú ročný súhrn dostupných auditov a vyhlásení, ktorý sa zostavuje na príslušnej vnútroštátnej úrovni“. Tento súhrn auditov a vyhlásení bude po prvýkrát doručený v priebehu roka 2008. Aj keď to nespadá do časového rámca tohto akčného plánu, Komisia použije výsledky svojich vlastných auditov a kontrol na posúdenie kvality ročných súhrnov auditu a vyhlásení, aby zabezpečila efektívne fungovanie systémov hospodárenia a kontroly. Ak budú výsledky pozitívne, bude to predstavovať rozhodujúci prvok pre všeobecné uistenie. Negatívne výsledky môžu viesť k výhradám a zastaveniu platieb alebo v prípade potreby k vymáhaniu. Komisia bude v tejto oblasti sledovať pokrok a zhodnotí, ako čo najlepšie spolupracovať s členskými štátmi, aby sa zabezpečilo nepretržité zohľadnenie výsledkov v ročnom cykle plánovania a podávania správ. Opatrenie 6: Preskúmanie prospešnosti vyhlásení o hospodárení mimo rámca zdieľaného a nepriamo centralizovaného hospodárenia Dospeli sme k záveru, že opatrenie 6a, ktoré zahŕňa preskúmanie skutočnosti, či by vyhlásenia priniesli pridanú hodnotu do priamo centralizovaného hospodárenia, sa javilo ako málo efektívne. Vzhľadom na nedostatok sprostredkovateľských orgánov, ktoré plnia verifikačnú funkciu medzi Komisiou a konečným príjemcom finančných prostriedkov, požiadavka podávania vyhlásenia príjemcom finančných prostriedkov, ktorá dopĺňa ďalšie požiadavky spojené s finančným hospodárením, by nebola nákladovo efektívna. Toto opatrenie bolo z plánu vylúčené, ale hlavný cieľ je predmetom opatrenia 7, a to vo forme certifikácie metodiky. Opatrenie 7: Presadzovanie osvedčených postupov na zvýšenie nákladovej efektívnosti auditov na úrovni projektov S certifikátmi auditu sa počítalo v prípade Šiesteho rámcového programu pre výskum s cieľom zvýšiť uistenie, pokiaľ ide o plnenie projektov. Skúsenosti však ukázali, že chyby, ktoré môže Komisia identifikovať na mieste, zostávajú často neidentifikované certifikačnými audítormi, predovšetkým z dôvodu neznalosti podmienok oprávnenosti. S cieľom zabezpečiť, aby všetci audítori, ktorí pracujú pre Komisiu v rámci Siedmeho rámcového programu, vykonávali audity konzistentným spôsobom, boli vypracované „dohodnuté postupy“, ktoré majú poskytnúť záväzný súbor postupov pre všetkých takýchto audítorov. Takýto prístup umožní audítorovi identifikovať výnimky a informovať o nich a Komisia bude môcť vyvodiť závery na základe lepšieho porozumenia otázok, ktoré môžu vzniknúť. V rámci nepriamo centralizovaného hospodárenia, sa na základe právnych základov programov „Celoživotné vzdelávanie“ a „Mládež v akcii“ na obdobie rokov 2007 - 2013 požaduje, aby členské štáty poskytovali predbežné a ročné uistenie. Boli pripravené vzory vyhlásení ex ante a vnútroštátnym orgánom boli poskytnuté usmernenia. Činnosť vykonávaná podľa akčného plánu pre Siedmy rámcový program pre výskum je zameraná na riešenie jedného z kľúčových zdrojov chýb v predchádzajúcich programoch, konkrétne kalkulácie priemerných nákladov zo strany príjemcov finančných prostriedkov. Na zníženie takýchto chýb vypracovala Komisia postupy zamerané na analýzu systémov nákladového účtovníctva a ich príslušných metód kalkulácie nákladov vopred, aby tak identifikovala systematické chyby. Takýto prístup tiež do určitej miery spĺňa cieľ opatrenia 6a tým, že sa snaží dosiahnuť, aby si príjemcovia finančných prostriedkov uvedomili dôležitosť vytvorenia metodiky v súlade so zmluvou a môže tiež slúžiť na „zabezpečenie budúcnosti“ predchádzaním chybovosti. Opatrenie 8: Umožnenie dodatočného uistenia zo strany najvyšších kontrolných orgánov Komisia zlepšila svoju spoluprácu s najvyššími kontrolnými orgánmi. Komisia prevzala iniciatívu zvýšením transparentnosti vo vzťahu k najvyšším kontrolným orgánom a poskytla všetkým najvyšším kontrolným orgánom členských štátov správu o platbách z rozpočtu Spoločenstva vyplatených v danom štáte v priebehu roka 2005. Na základe spätnej väzby bola vypracovaná štandardná správa s detailnejšími informáciami. Zanedlho budú najvyšším kontrolným orgánom zaslané správy o platbách za rok 2006. Komisia sa domnieva, že vytvorenie pretrvávajúceho vzťahu s najvyššími kontrolnými orgánmi predstavuje úspešnú realizáciu opatrenia a významný pokrok v zlepšovaní prostredia celkovej kontroly v zdieľanom hospodárení. Úloha najvyšších kontrolných orgánov v rôznych vnútroštátnych iniciatívach týkajúcich sa vyhlásení na úrovni štátov je vítaná, pretože umožní zamerať sa na hospodárenie s finančnými prostriedkami Spoločenstva v týchto členských štátoch. Nové čiastkové opatrenie: Opierajúc sa o impulzy, ktoré toto opatrenie prinieslo, bude Komisia ďalej budovať vzťahy s najvyššími kontrolnými orgánmi, aby určila, ako môže byť ich práca využitá na poskytnutie uistenia pri plnení jej programov v členských štátoch. Začne sa takisto zaoberať riešením prípadov týkajúcich sa kľúčových otázok, ktorým čelia najvyššie kontrolné orgány v súvislosti s preverovaním výdavkov Spoločenstva. MODEL JEDNOTNÉHO AUDITU: ZDIEĽANIE VÝSLEDKOV A PRIORITIZÁCIA NÁKLADOVEJ EFEKTÍVNOSTI (OPATRENIE 9 - 11) Opatrenie 9: Vytvorenie účinných nástrojov na zdieľanie výsledkov auditu a kontroly a presadzovanie modelu jednotného auditu S novým účtovným systémom ABAC z roku 2005 môže teraz Komisia ľahšie koordinovať informácie týkajúce sa hospodárenia, ktoré boli zozbierané a uložené v lokálnych systémoch útvarov. V roku 2006 bol do ABAC začlenený modul týkajúci sa právnických osôb, ktorý umožňuje vkladanie, vyhľadávanie a kontrolu informácií o audite. V roku 2007 bude tento modul doplnený o automatizované rozhranie s miestnymi systémami útvarov, čím sa umožní celkový prehľad o auditoch Komisie týkajúcich sa priamych príjemcov finančných prostriedkov, bez ďalšieho manuálneho vkladania informácií. Detailná databáza auditov umožní eventuálne zlepšiť plánovanie a riadenie rizika v rámci celej Komisie. Zdieľanie informácií o audite je tiež plánované aj v rámci iných spôsobov hospodárenia. V oblasti vzdelávania a kultúry upresňuje druh a úroveň kontrol rozhodnutie Európskeho spoločenstva o zodpovednosti Komisie, členských štátov a vnútroštátnych agentúr na základe modelu jednotného auditu. Osobitná príručka vypracovaná pre vnútroštátne agentúry uvádza predovšetkým druh a minimálny počet kontrol, ktoré sa majú vykonať. V zdieľanom hospodárení sa podávanie správ o výsledkoch auditov zo strany členských štátov a ich využívanie Komisiou ustavične zlepšovalo, a to pomocou štandardizovaných formátov a hodnotiacich postupov, častejších koordinačných stretnutí, ako aj nástrojov na monitorovanie databázy. Nové čiastkové opatrenie: S cieľom dohliadať na počiatočné štádiá zdieľania informácií v systéme ABAC bude Komisia v prípade Šiesteho rámcového programu monitorovať zdieľanie informácií a podávanie správ týkajúcich sa hospodárenia, aby tak identifikovala kľúčové faktory, ktoré umožnia lepšiu integráciu zdieľania informácií v procese celkovej kontroly. Opatrenie 10: Vypracovanie počiatočného odhadu a analýzy nákladov na kontrolu Dohodla sa metodika odhadu nákladov na kontrolu pre zdieľané hospodárenie a začal sa prieskum v oblasti poľnohospodárstva a štrukturálnych fondov. V oblasti poľnohospodárstva sa prieskum týka všetkých členských štátov, zatiaľ čo v prípade štrukturálnych fondov ide v počiatočnom štádiu len o Wales, Maďarsko a Portugalsko a neskôr sa tento prieskum rozšíri na zostávajúce členské štáty. Pokiaľ ide o priame hospodárenie, Komisia určuje náklady na kontrolu pre dve pilotné generálne riaditeľstvá (GR pre vzdelávanie a kultúru - EAC a GR pre informačnú spoločnosť a médiá - INFSO. Nové čiastkové opatrenie: S cieľom podrobnejšieho preskúmania pomeru nákladovej efektívnosti kontrol preskúma Komisia účinok plánu programu a podmienky oprávnenosti na náklady na kontrolu, aby vypracovala detailnú analýzu prípustného rizika na konkrétnom základe. Opatrenie 11: Zavedenie pilotných projektov zameraných na hodnotenie prínosov kontrol Prínos kontrol môže byť finančný (vymáhanie neoprávnených platieb) a kvalitatívny (napríklad možnosť kontroly a uloženia sankcie má odrádzajúci účinok, ktorý vedie príjemcu finančných prostriedkov k lepšej kontrole žiadosti o platbu). Odstrašujúci účinok kontrol je však ťažké zhodnotiť, pretože kontrolovaný celkový súbor nie je dostatočný na to, aby umožnil určiť peňažný účinok dodatočnej kontroly, a navyše nie je možné porovnávať v rámci sektorov, pretože politické prostredie a kontrolné štruktúry sú rozdielne. Cieľom tohto opatrenia, ktoré je zamerané na merateľný prínos pre GR INFSO a GR EAC, je preto zhodnotenie vymožených finančných prostriedkov v roku 2005 zodpovedajúcich chybám zisteným v prípade programov týchto generálnych riaditeľstiev. Priamy prínos kontrol môže byť takýmto spôsobom stále nedocenený, pretože z dôvodu viacročnej povahy niektorých programov môže dôjsť k situácii, že chyby, ku ktorým došlo v priebehu roka N, budú odhalené a vyplatené finančné prostriedky vymožené až v nasledujúcich rokoch. Aby sa zabezpečilo, že náklady na kontrolu sú odôvodnené, pokiaľ ide o zistenú mieru chybovosti, táto otázka bude podrobnejšie skúmaná v pilotnej štúdii. V oblasti priamo centralizovaného hospodárenia, ako aj zdieľaného hospodárenia, poskytne táto štúdia informácie o vymožených finančných prostriedkoch a opravách financovania v roku 2005 a určí, akým spôsobom môže byť riziko uplatňované na vymedzenie kontrolných stratégií vzhľadom na viacročnú povahu programov. Bude sa tiež prihliadať na kvalitatívny prínos. Nové čiastkové opatrenie: S cieľom určiť, či systémy vymáhania a náhrady fungujú efektívne, Komisia tým, že určí sumy vymožené v rokoch 2005 a 2006 a ich súvislosť s chybami zistenými v priebehu kontrol, vypracuje v prípade priameho hospodárenia typológiu chýb a vzťah s vymoženými finančnými prostriedkami, opravami financovania a úpravami platieb a v prípade štrukturálnych fondov preskúma uistenie vnútroštátnych systémov monitorovania a podávania správ. NEDOSTATKY ŠPECIFICKÉ PRE URČITÝ SEKTOR (OPATRENIE 12 - 16) Opatrenie 12: Riešenie nedostatkov zistených zúčastnenými útvarmi Generálne riaditeľstvá mali od hodnotenia nedostatkov, ktoré sa realizovalo v polovici roka 2005, príležitosť prijať vo svojich ročných plánoch týkajúcich sa hospodárenia špecifické prvky, ktoré budú predmetom výročných správ o činnosti za roky 2006 a 2007. Niektoré generálne riaditeľstvá boli tiež schopné začleniť kľúčové zistenia hodnotenia nedostatkov do svojich právnych predpisov na obdobie rokov 2007 - 2013. V rámci vnútorných politík, generálne riaditeľstvá, ktoré sa zaoberajú výskumom, vytvorili a implementujú viacročnú stratégiu auditov ex post 6. rámcového programu založenú na koordinovanom pláne auditu, ktorý je zameraný na dosahovanie systematického zlepšenia vo vykazovaní nákladov hlavných príjemcov finančných prostriedkov a zároveň poskytuje dostatočné pokrytie auditovaného celkového súboru . Nové čiastkové opatrenie: S cieľom zabezpečiť efektívne poskytnutie dodatočného uistenia, Komisia v roku 2007 uskutoční 300 auditov pre 6. rámcový program, v porovnaní so 45 auditmi vykonanými v roku 2006. Komisia okrem iného potom ako vypracuje systematický prístup v oblasti analýzy a výberu vzoriek celkového súboru príjemcov finančných prostriedkov 6. rámcového programu v rámci opatrenia 16b, pristúpi k zisťovaniu a oprave chýb v prípade tých príjemcov, ktorým bude poskytnutá najväčšia časť rozpočtových prostriedkov. Koncom roka 2007 sa tým tiež poskytne reprezentatívny obraz o úrovni a povahe nezrovnalostí v celkovom rozpočte určenom na výskum. Opatrenie 13: Analýza kontrol v rámci zdieľaného hospodárenia (predovšetkým štrukturálnych fondov) na regionálnej úrovni a význam súčasných vyhlásení Výročné správy o činnosti za rok 2006 poskytnú detailnejšie hodnotenie efektívnosti súčasných kontrol a vyhlásení o vierohodnosti členských štátov. GR pre regionálnu politiku (GR REGIO) a GR pre zamestnanosť (GR EMPL) pokračujú v zlepšovaní svojich postupov s cieľom určiť uistenie vo vzťahu k platbám prostredníctvom hodnotenia systémov hospodárenia a kontroly jednotlivých členských štátov, detailnejšie rozpracovaného na úrovni systému alebo programu. Takýto prístup umožní zhodnotiť komponenty kontroly systémov vzhľadom na súlad a efektívnosť pomocou podobného meradla ako používa Dvor audítorov, rozdeľujúc programy do troch skupín v závislosti od úrovne poskytnutého uistenia: dostatočné uistenie, uistenie s určitými obmedzeniami a obmedzené uistenie/žiadne uistenie. Tieto generálne riaditeľstvá tiež vypracovali ukazovatele zákonnosti a správnosti, ktoré budú dopĺňať opis kontrolnej stratégie vo výročnej správe o činnosti za rok 2006. Opatrenie 14: Poskytnutie lepšieho usmernenia pre riadenie rizika chybovosti v prípade štrukturálnych fondov V rámci opatrenia 14a požiadala Komisia členské štáty, aby zabezpečili, že príjemcovia finančných prostriedkov zo štrukturálnych fondov si uvedomujú možnosť kontrol a existencie rizika zrušenia vyplácania finančných prostriedkov. Členským štátom sa poskytli ďalšie usmernenia týkajúce sa informácií, ktoré majú zasielať Komisii o vymožených finančných prostriedkoch a ukončení ich vyplácania v dôsledku zistených nezrovnalostí a zároveň boli zmenené a doplnené právne ustanovenia v oblasti predkladania správ[5]. Komisia v auguste 2006 vydala usmernenia týkajúce sa skončenia programov na obdobie rokov 2000 - 2006. Okrem toho boli vydané usmernenia, ktoré opisujú osvedčené postupy uplatňované v rámci kontrol hospodárenia na prvej úrovni a kontrol uskutočňovaných platobnými orgánmi. V rámci opatrenia 14b Komisia pripravuje usmernenia pre viaceré otázky, vrátane „finančného inžinierstva“, ktoré budú uverejnené po ich prerokovaní s členskými štátmi. Opatrenie 15: Podpora iniciatívy uzatvárania „zmlúv o dôvere“ v oblasti štrukturálnych fondov GR REGIO naďalej podporovalo uzatváranie zmlúv o dôvere s cieľom zvýšiť úroveň uistenia pre programové obdobie 2000 - 2006, ako aj položiť dobré základy pre obdobie rokov 2007 - 2013. V oblasti štrukturálnych fondov boli formálne schválené dve zmluvy o dôvere (Wales a Rakúsko) a s ďalšími štyrmi členskými štátmi stále prebiehajú diskusie. Opatrenie 16: Zavedenie spoločných usmernení pre jednotlivé skupiny politík Zlepšené usmernenia pre výskum a vnútorné politiky boli v rámci opatrenia 16a stanovené v aktualizovanej príručke na vykonávanie auditu určenej audítorovi poverenému pre 6. rámcový program. Komisia tiež zdôraznila potrebu vypracovať usmernenia s cieľom prispôsobiť stratégie auditu podmienkam rôznorodých kontrol a zároveň zachovať hlavné spoločné normy. Lehota na uskutočnenie tohto opatrenia bola predĺžená s cieľom získať z celého radu politík osvedčené postupy a predložiť ich v tejto oblasti. Opatrenie 16b prispelo k stratégii auditu 6. rámcového programu uprednostnením počiatočného celkového prehľadu a hodnotenia celkového súboru príjemcov finančných prostriedkov. Vyplynul z toho prístup založený na medzinárodných normách, ktorý spája stratifikáciu s výberom vzoriek podľa hodnoty peňažnej jednotky ( Monetary Unit Sampling ) a zahŕňa opravu systematických chýb spoločne s odhaľovaním celkovej miery chybovosti prostredníctvom štatistickej vzorky. GR REGIO v súčasnosti reviduje v rámci opatrenia 16c príručku na vykonávanie auditu pre štrukturálne fondy. Uvedená príručka tiež vezme do úvahy nové ustanovenia právnych predpisov a bude zahŕňať usmernenia o uplatňovaní medzinárodných audítorských noriem. CELKOVÉ ZÁVERY A ďALšÍ POSTUP Závery sú všeobecne pozitívne. Napriek niekoľkým zdržaniam (pozri prílohu), sa Komisia domnieva, že bude schopná splniť cieľ spočívajúci v položení základov do konca roka 2007 pre náležité riadenie rizika chybovosti a poskytnutie väčšieho uistenia, ako je uvedené v akčnom pláne. Výsledky opatrení budú postupne zrejmé a preukázateľné, spočiatku vzhľadom na transparentnejší a jasnejší prístup v oblasti kontroly. Malo by to viesť k zníženiu miery chybovosti prostredníctvom lepších opráv a prevencie. Na základe skúseností sa dospelo k záveru, že určité opatrenia sa musia zlepšiť, aby priniesli ďalšie impulzy potrebné na poskytnutie väčšieho uistenia. Komisia preto v týchto oblastiach navrhla nové čiastkové opatrenia. Nové čiastkové opatrenia sú zamerané na priamo centralizované hospodárenie vzhľadom na výlučnú zodpovednosť Komisie v tejto oblasti. Nové čiastkové opatrenia, ktoré budú ukončené podľa pôvodného časového harmonogramu stanoveného pre akčný plán (do konca roka 2007), majú spolu s prebiehajúcimi opatreniami zabezpečiť, aby k termínu, keď má integrovaný rámec vnútornej kontroly začať vykazovať vplyv na uistenie, bol príslušný rámec vytvorený. V tom prípade, kde Komisia získa doplňujúce uistenie, Európsky dvor audítorov ho potom môže zahrnúť do svojho vyhlásenia o vierohodnosti. Komisia bude preto naďalej s Dvorom audítorov úzko spolupracovať na implementácii a vplyvoch akčného plánu a zároveň sa zaväzuje pracovať na zlepšení námietkového konania. Dodržanie lehôt zostáva aj naďalej výzvou vo všetkých oblastiach plnenia rozpočtu. Dvoru audítorov nebola v oblasti zdieľaného hospodárenia doručená približne polovica odpovedí členských štátov na jeho „Vyhlásenie o predbežných zisteniach“ v lehote stanovenej na začatie námietkového konania týkajúce sa výročnej správy za rok 2005[6]. Potenciálne dôležité reakcie členských štátov týkajúce sa predbežných zistení Dvora audítorov sú teda pre vyhlásenie o vierohodnosti doručené príliš neskoro. Komisia vypracuje konečnú správu o implementácii akčného plánu na začiatku roka 2008. Táto správa sa bude najskôr zaoberať vplyvom jednotlivých opatrení na uistenie a bude obsahovať závery pre budúcu konsolidáciu integrovaného rámca vnútornej kontroly. [1] KOM(2006) 9 a SEK(2006) 49. [2] Ú. v. EÚ C 107, 30.4.2004, s. 1 (stanovisko k „jednotnému auditu“). [3] Stanovisko č. 2/2004 Európskeho dvora audítorov (odsek 48). [4] Kontrola Państwowa, špeciálne vydanie, december 2006http://www.nik.gov.pl/docs/kp/kp_2006_referaty_calosc.pdf [5] Nariadenie č. 448/2001 zmenené a doplnené nariadením č. 1978/2006 z 22.12.2006 (Ú. v. EÚ L 368, 23.12.2006, s. 89). [6] Správa o odpovediach členských štátov na výročnú správu Európskeho dvora audítorov za rok 2005; v súčasnosti v MRV.